Jukskei in Namibia het, so ver vasgestel kan word, sy bestaan gehad dalk voor 1941, maar op 10 Oktober 1941 affilieer Suidwes-Afrika by die die Suid Afrikaanse Jukskei Raad. Dit is egter baie interessant dat Suidwes-Afrika eers tien jaar later die eerste spanne na die Suid Afrika gestuur het. Suidwes-Afrika het dan in 1951 die eerste volwaardige spanne ingeskryf. Die vermoede bestaan dat vir daardie 10 jaar, Suidwes Afrika ingedeel was by een van die streke in Suid Afrika, totdat ons hier ons eie spanne kon saamstel.
Jukskei sal dus in 2011 reeds sewentig jaar in die land beoefen word. Vanaf onafhanklikheid in 1990 het Namibia natuurlik 'n volwaardige lidland van die Internasionale Jukskei Federasie geword. Daardeur het Namibia kans op 'n jaarlikse basis om teen Suid Afrika op internasionale vlak meeteding. Ons kon ook vanaf 1990 vir 'n etlike paar jaar teen Zimbabwe meeding, maar dit het ongelukkig tot 'n einde gekom as gevolg van die land se politieke situasie.
Jukskei word tans nog op 'n kerngesonde wyse beoefen, en veral in die Weste, Noorde en Sentrale deel van die land word dit baie aktief gespeel. Jukskei wil graag almal uitnooi om te kom deelneem. Dit is 'n lekker gesinsport waarby oud en jonk betrokke kan raak.